Leksyon 5
Ano an Imo Maieksperyensyahan ha Amon Kristiano nga mga Katirok?
Damu an diri na nasingba o natambong hin relihiyoso nga seremonya tungod kay waray hira nakukuha nga espirituwal nga giya o karepreskohan. Kon sugad, kay ano nga sadang ka tumambong ha Kristiano nga mga katirok han mga Saksi ni Jehova? Ngan ano an imo maieksperyensyahan didto?
An kalipay ha pakig-upod ha mahigugmaon ngan mapinairon nga mga tawo. Han siyahan nga siglo, an mga Kristiano gin-organisar ha mga kongregasyon, ngan nagdudumara hin mga katirok ha pagsingba ha Dios, pag-aram han Kasuratan, ngan pagdinasigay ha usa kag usa. (Hebreo 10:24, 25) Tungod kay napapalibotan hin mga tawo nga nag-aaplikar han tinuod nga kahulogan han gugma, para ha ira an ira Kristiano nga kabugtoan amo an ira tinuod nga kasangkayan. (2 Tesalonika 1:3; 3 Juan 14) Sugad nga mga Saksi, ito an amon ginsusubad ngan naieksperyensyahan namon an pariho nga kalipay.
An kapulsanan ha pag-aram kon paonan-o iaaplikar an mga prinsipyo ha Biblia. Sugad ha panahon han Biblia, nagkakatirok gihap yana an kalalakin-an, kababayin-an, ngan kabataan. An kwalipikado nga mga magturutdo nagamit han Biblia basi buligan an mga natambong nga masabtan kon paonan-o iaaplikar an mga prinsipyo hito ha kada adlaw. (Deuteronomio 31:12; Nehemia 8:8) Puydi makigbahin an ngatanan ha pakighisgot ngan pagkanta, hito nga paagi naipapahayag namon an amon paglaom.—Hebreo 10:23.
An bendisyon nga maparig-on an pagtoo ha Dios. Hi apostol Pablo nagsiring ha usa nga kongregasyon hadto: “Mahihidlaw ako pagkita ha iyo, . . . nga ako malipay upod ha iyo tungod han ginkausahan nga pagtoo naton, an iyo ngan an akon pagtoo.” (Roma 1:11, 12) An regular nga pakig-upod ha mga igkasi-tumuroo ha katirok nagpaparig-on han aton pagtoo ngan determinasyon nga magkinabuhi uyon han mga prinsipyo ha Biblia.
Gin-iimbitar ka namon pagtambong ha amon sunod nga katirok. Alayon karawata ini nga imbitasyon. An amon mga katirok waray bayad ngan waray pangulekta hin kwarta.
Ha ano nga mga katirok ha naglabay iginpapariho namon an amon mga katirok yana?
Ano nga mga kapulsanan an makakarawat ha pagtambong ha Kristiano nga mga katirok?
war_Latn war_Latn war_Latn war_Latn war_Latn war_Latn war_Latn war_Latn war_Latn